Ólafur Stephensen er framkvæmdastjóri Félags atvinnurekenda . Um 34% af öllum tollkvóta fyrir innflutningi kjöts frá löndum Evrópusambandsins á þessu ári er í eigu bænda og afurðarstöðva sem öll eru beinir eða óbeinir aðilar að Hópi um örugg matvæli . Sá hópur varar einmitt við innflutningi á búvörum með orðunum : „ Óhindraður innflutningur á kjöti , hráum eggjum , ostum og öðrum mjólkurvörum rýfur verndina sem lega landsins og íslenskir búskaparhættir veita okkur og skapar raunverulega hættu fyrir almenning . “ Er þetta hlutfall lægra en á síðasta ári þegar sömu aðilar fengu í sinn hlut af úthlutuðum innflutningskvóta um 44,2% , að því er Félag atvinnurekenda bendir á . Heildarkvótinn er 1.526,5 tonn , en fyrrnefndir aðilar fengu samtals 519,3 tonn af honum í sinn hlut fyrir árið sem nú er hafið . Þar af flytja þessi fyrirtæki inn 81% af svínakjötstollkvótanum og helminginn fyrir alifuglakjöt . Stærsti aðilinn í þessum hóp er félagið Mata með 245,5 tonn , en það er systurfélag eins stærsta svínaræktanda landsins , Síldar og fisks , sem selur vörur undir merkjunum Ali og Matfugl . Ólafur Stephensen framkvæmdastjóri FA segir áframhaldandi stórinnflutning bænda og afurðastöðva vera góðar fréttir . „ Fyrirtækin sem standa að Hópi um örugg matvæli sýna í verki að þau telja búvörur sem fluttar eru inn frá ríkjum Evrópusambandsins öruggan mat , þótt þau segi annað á vefnum sínum . Enda lúta þessar vörur heilbrigðiseftirliti samkvæmt sömu reglum og gilda á Íslandi , “ segir Ólafur á vef FA um málið .